
 REPUBLIKA HRVATSKA
 MINISTARSTVO _______________ 

KLASA: 
URBROJ: 

Zagreb, ________ 2026. godine


Na temelju članka 38. Zakona o sustavu državne uprave („Narodne novine“, broj 66/19 i 155/23)  i članka 15. stavka 2. Zakona o javnoj nabavi („Narodne novine“, broj 120/16, 114/22 i 48/26), ministar _________ donosi 

PRAVILNIK
O PLANIRANJU I PROVEDBI POSTUPAKA 
JEDNOSTAVNE NABAVE


OPĆE ODREDBE

Članak 1.

(1) U svrhu poštivanja osnovnih načela nabave, te zakonitog, namjenskog i svrhovitog trošenja proračunskih sredstava, ovim Pravilnikom o planiranju i provedbi postupaka jednostavne nabave (dalje u tekstu: Pravilnik) uređuje se nadležnost ustrojstvenih jedinica Ministarstva ___________ (dalje u tekstu: naručitelj) u planiranju, pripremi i provedbi postupaka jednostavne nabave, odnosno u slučajevima kada je procijenjena vrijednost predmeta nabave manja od 50.000,00 eura bez PDV-a za robu, usluge i provedbu projektnih natječaja, te manja od 100.000,00 eura bez PDV-a za radove.

(2) Ovim Pravilnikom uređuju se pravila, uvjeti i provedba postupaka jednostavne nabave, sudionici u postupku, pravila postupanja naručitelja, način komunikacije s gospodarskim subjektima, osiguravanje pravne zaštite putem prigovora, te dokumentiranje i čuvanje dokumentacije o provedenim postupcima jednostavne nabave.

(3) Pojmovi koji nisu posebno definirani ovim Pravilnikom imaju značenje utvrđeno Zakonom o javnoj nabavi i podzakonskim propisima kojima se uređuje područje javne nabave. 
(4) Izrazi koji se koriste u ovom Pravilniku, a imaju rodno značenje, odnose se jednako na muški i ženski rod.

(5) Svi novčani iznosi koji se navode u ovom Pravilniku odnose se na iznose bez poreza na dodanu vrijednost. 

Članak 2.

(1) U provedbi postupaka jednostavne nabave osim ovog Pravilnika naručitelj na odgovarajući način primjenjuje i druge važeće zakonske i podzakonske propise, a koji se odnose na pojedini predmet nabave, kao i opće i posebne akte naručitelja.

(2) U postupcima jednostavne nabave naručitelj može, kada je to primjereno predmetu nabave, primijeniti pojedine institute Zakona o javnoj nabavi kao što su primjerice kriteriji za odabir gospodarskog subjekta, kriteriji za odabir ponude, pojašnjenje i upotpunjavanje ponude, ispravak računske pogreške, provjera neuobičajeno niske ponude, a uz poštivanje načela javne nabave.

(3) Primjena instituta iz stavka 2. ovog članka Pravilnika odnosi se na svrhu i način postupanja s ponudama, dok se rokovi i druga procesna pravila primjenjuju sukladno odredbama ovog Pravilnika.

(4) U slučaju nedoumica ili pravnih praznina u primjeni ovog Pravilnika, pojedine odredbe tumače se uzimajući u obzir načela Zakona o javnoj nabavi te praksu njegove primjene u dijelu tumačenja istih načela, ako to nije protivno prirodi postupka jednostavne nabave.

Članak 3.

(1) Odredbe ovog Pravilnika ne primjenjuju se na nabave koje su izuzete od primjene Zakona o javnoj nabavi sukladno Glavi II.  navedenog zakona. 

(2) U slučajevima iz stavka 1. ovog članka naručitelj je dužan osigurati da se sredstva koriste svrsishodno i ekonomično. 

NAČELA JEDNOSTAVNE NABAVE

Članak 4.

(1) Naručitelj je u primjeni ovog Pravilnika u odnosu na sve gospodarske subjekte obvezan poštovati načelo slobode kretanja robe, načelo slobode poslovnog nastana i načelo slobode pružanja usluga te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti.

(2) Jednostavna nabava ne smije biti osmišljena s namjerom izbjegavanja primjene Zakona o javnoj nabavi ili izbjegavanja primjene pravila o javnoj nabavi male, odnosno velike vrijednosti ili izbjegavanja primjene pravila o postupcima jednostavne nabave uređenim ovim Pravilnikom ili s namjerom da se određenim gospodarskim subjektima neopravdano da prednost ili ih se stavi u nepovoljan položaj.

(3) Naručitelj je obvezan primjenjivati odredbe ovog Pravilnika na način koji omogućava učinkovitu nabavu te ekonomično i svrhovito trošenje javnih sredstava.

(4) Gospodarski subjekt je obvezan tijekom izvršenja ugovora o nabavi pridržavati se primjenjivih obveza u području prava okoliša, socijalnog i radnog prava, uključujući kolektivne ugovore, a osobito obvezu isplate ugovorene plaće, ili odredaba međunarodnog prava okoliša, socijalnog i radnog prava navedenim u Prilogu XI. Zakona o javnoj nabavi.


KOMUNIKACIJA NARUČITELJA I GOSPODARSKIH SUBJEKATA

Članak 5.

(1) U postupcima jednostavne nabave naručitelj koristi elektronička sredstva komunikacije radi slanja poziva na dostavu ponuda, zaprimanja ponuda, razmjene informacija s gospodarskim subjektima, dostave odluka i obavijesti te dokumentiranja postupka. 

(2) U postupcima jednostavne nabave procijenjene vrijednosti jednake ili manje od 15.000,00 eura elektronička komunikacija može se provoditi putem elektroničke pošte, informacijskog sustava za nabavu naručitelja, modula jednostavne nabave u Elektroničkom oglasniku javne nabave (dalje u tekstu:  EOJN RH), ako je takav način komunikacije određen u pozivu na dostavu ponude ili drugoj dokumentaciji postupka. 

(3) U postupcima jednostavne nabave procijenjene vrijednosti veće od 15.000,00 eura postupak jednostavne nabave provodi se putem modula jednostavne nabave u EOJN RH, sukladno članku 15. Zakona o javnoj nabavi i ovom Pravilniku. 

(4) Elektronička komunikacija mora se provoditi na način koji osigurava jednak tretman gospodarskih subjekata, integritet podataka, povjerljivost poslovnih informacija i mogućnost dokumentiranja poduzetih radnji. 

SUKOB INTERESA

Članak 6.

(1) Sukob interesa između naručitelja i gospodarskog subjekta obuhvaća situacije kada predstavnici naručitelja ili pružatelja usluga službe nabave koji djeluje u ime naručitelja, koji su uključeni u provedbu postupka nabave ili mogu utjecati na ishod tog postupka, imaju, izravno ili neizravno, financijski, gospodarski ili bilo koji drugi osobni interes koji bi se mogao smatrati štetnim za njihovu nepristranost i neovisnost u okviru postupka.

(2) Naručitelj je obvezan poduzeti prikladne mjere da učinkovito spriječi, prepozna i ukloni sukobe interesa u vezi s postupcima jednostavne nabave neovisno o vrijednosti predmeta nabave, kako bi se izbjeglo narušavanje tržišnog natjecanja i osiguralo jednako postupanje prema svim gospodarskim subjektima.

(3) U postupcima jednostavne nabave primjenjuju se odredbe Zakona o javnoj nabavi kojima je uređeno pitanje sukoba interesa.
(4) Naručitelj je obvezan na temelju izjava svojih predstavnika definiranih u članku 76. stavku 2. Zakona o javnoj nabavi u dokumentaciji o nabavi za pojedini postupak jednostavne nabave navesti popis gospodarskih subjekata s kojima je predstavnik naručitelja ili s njim povezane osobe sukladno članku 77. Zakona o javnoj nabavi u sukobu interesa ili navesti da takvi subjekti ne postoje.
(5) Gospodarskim subjektom iz stavka 1. ovog članka smatra se ponuditelj, natjecatelj, član zajednice, podugovaratelj i drugi subjekt na kojeg se ponuditelj ili natjecatelj oslanja.

PLAN NABAVE 

Članak 7.

(1) Plan nabave naručitelja donosi se za svaku kalendarsku godinu, u skladu sa strateškim planom i godišnjim planom rada naručitelja, te odobrenim sredstvima u Državnom proračunu Republike Hrvatske za sljedeću proračunsku godinu sukladno Financijskom planu naručitelja.

(2) Plan nabave donosi se sukladno rokovima propisanim Zakonom o javnoj nabavi i podzakonskim aktima donesenim na temelju tog zakona. 

Članak 8.

(1) Postupak izrade Plana nabave pokreće glavni tajnik naručitelja upućivanjem okružnice za iskazivanje potreba svim nositeljima planiranja s tabličnim obrascima i smjernicama za popunjavanje istih, a nakon donošenja Državnog proračuna za sljedeću proračunsku godinu. 

(2) Predmet nabave obuhvaća robu, radove, usluge i projektne natječaje koji su određeni po svojoj vrsti, svojstvima, namjeni, te se određuje na način da predstavlja tehničku, tehnološku, gospodarsku, oblikovnu ili funkcionalnu cjelinu.

(3) Procijenjena vrijednost predmeta nabave mora biti valjano određena u trenutku podnošenja zahtjeva za nabavom od strane nositelja planiranja, a izračunavanje procijenjene vrijednosti nabave temelji se na ukupnom iznosu, bez poreza na dodanu vrijednost, uključujući sve opcije i moguća obnavljanja ugovora.

(4) Način izračunavanja procijenjene vrijednosti nabave ne smije se koristiti s namjerom izbjegavanja primjene odredaba Zakona o javnoj nabavi ili odredaba ovog Pravilnika.

(5) U Plan nabave navode se svi predmeti nabave čija je procijenjena vrijednost jednaka ili veća od 5.000,00 eura.

(6) Nositelji planiranja dužni su Glavnom tajništvu naručitelja dostaviti u pisanom obliku prijedlog plana nabave u roku koji odredi Glavno tajništvo, a koji  rok ne može biti kraći od 5 dana. 

(7) Glavno tajništvo objedinjuje prijedloge svih nositelja planiranja, te na temelju istih izrađuje Plan nabave naručitelja, a koji donosi ministar.

Članak 9.

(1) Nositelji planiranja nabave su Kabinet ministra, Glavno tajništvo, Uprave, samostalni Sektori i samostalne Službe i to:

1. Glavno tajništvo za: 
· planiranje nabave uredskog i potrošnog materijala, uredske opreme i namještaja, usluga za održavanje objekata i opreme, režijskih troškova, troškova energije, troškova reprezentacije, usluga nabave i održavanja prijevoznih sredstava, komunikacijske opreme, fotokopirnih strojeva, programske aplikacije, licenci, nabave informatičke opreme (hardware i software), planiranje nabave usluga promidžbe i informiranja i promidžbenog materijala, te planiranje ostalih aktivnosti iz svoga djelokruga rada izuzev onih iz nadležnosti planiranja drugih Uprava, samostalnih Sektora i samostalnih Službi.

2. Kabinet ministra, Uprave, samostalni Sektori i samostalne Službe za:
· planiranje nabave robe, radova, usluga i provedbe projektnih natječaja za provedbu aktivnosti iz svoga djelokruga rada.

(2) Odgovorne osobe nositelja planiranja su čelnik upravne organizacije unutar naručitelja odnosno rukovodeći državni službenik, tajnik Kabineta ministra, glavni tajnik te čelnici samostalnih ustrojstvenih jedinica naručitelja. 

Članak 10.

(1) Ako postoje opravdani razlozi i ako su sredstva planirana u Državnom proračunu Republike Hrvatske, nositelji planiranja mogu zatražiti izmjenu i/ili dopunu Plana nabave.

(2) Prijedlog za izmjenu i/ili dopunu Plana nabave dostavlja se Glavnom tajništvu uz pisano obrazloženje traženih izmjena i/ili dopuna, a potpisuje ga odgovorna osoba nositelja planiranja.

(3) Glavno tajništvo objedinjuje prijedloge izmjena i/ili dopuna svih nositelja planiranja, te na temelju istih izrađuje Izmjene i/ili dopune Plana nabave naručitelja, a koje donosi ministar.

(4) Plan nabave i sve njegove kasnije izmjene i/ili dopune naručitelj objavljuje u standardiziranom obliku u EOJN RH u rokovima propisanim Zakonom o javnoj nabavi i podzakonskim aktima donesenim na temelju tog zakona.

PROVEDBA POSTUPAKA NABAVE

Članak 11.

(1) Postupak javne nabave robe, radova, usluga i provedbe projektnih natječaja provodi se sukladno odredbama važećeg Zakona o javnoj nabavi i ostalih zakonskih i podzakonskih propisa koji uređuju područje javne nabave, dok se postupak jednostavne nabave robe, radova, usluga i provedbe projektnih natječaja provodi sukladno odredbama ovog Pravilnika, a na temelju donesenog Plana nabave za tekuću kalendarsku godinu.

(2) Postupak nabave robe, radova, usluga i provedbe projektnih natječaja može se pokrenuti samo pod uvjetom da su financijska sredstva planirana u Državnom proračunu za odnosnu proračunsku godinu i da je predmet nabave s procijenjenom vrijednosti nabave jednake ili veće od 5.000,00 eura naveden ili predložen u Plan nabave za tekuću kalendarsku godinu. 

Članak 12.

(1) Ustrojstvena jedinica koja podnosi zahtjev za pokretanje postupka nabave priprema tehničku specifikaciju za predmete nabave iz svoje nadležnosti. 

(2) Ustrojstvena jedinica za nabavu sudjeluje u pripremi izrade dokumentacije o nabavi i provodi postupke nabave prema odredbama Zakona o javnoj nabavi i drugih zakonskih i podzakonskih propisa, odnosno prema odredbama ovog Pravilnika, sukladno Planu nabave naručitelja, a isključivo temeljem potpunih i urednih zahtjeva za nabavu sa tehničkom specifikacijom i priloženom ostalom potrebnom popratnom dokumentacijom.

                                      POSTUPAK JAVNE NABAVE

Članak 13.

(1) Zahtjev za pokretanjem postupka javne nabave robe, radova, usluga i provedbe projektnih natječaja podnosi se sukladno planiranoj dinamici utvrđenoj u Planu nabave putem informacijskog sustava za nabavu naručitelja, a koji zahtjev sadržava: 

· naziv ustrojstvene jedinice, 
· poziciju u Financijskom planu, 
· predmet i redni broj iz Plana nabave, 
· kriterije za odabir gospodarskog subjekta,  
· kriterije za odabir ponude,
· rok izvršenja predmeta nabave,
· prijedlog osobe odgovorne za izradu tehničke dokumentacije, osobe za sudjelovanje u postupku javne nabave, te osobe odgovorne za praćenje izvršenja ugovora,
· opis predmeta nabave i tehničku specifikaciju s ostalom popratnom dokumentacijom i ostalim bitnim uvjetima za izvršenje predmeta nabave.

(2) Ukoliko zahtjev za  nabavu ne sadrži sve što je potrebno da bi se po njemu moglo postupati, vraća se nadležnoj ustrojstvenoj jedinici na ispravak i/ili dopunu. Ustrojstvene jedinice nositelji planiranja odgovorne su za pravovremeno podnošenje zahtjeva za nabavu.

(3) U postupcima javne nabave ministar, odnosno osoba koju on ovlasti, imenuje stručno povjerenstvo za provedbu postupka javne nabave, a koje se sastoji od najmanje tri člana. 

(4) Stručno povjerenstvo iz stavka 3. ovog članka su predstavnici ustrojstvene jedinice nadležne za poslove nabave – najmanje dva člana i najmanje jedan član predstavnik ustrojstvene jedinice koja je podnijela zahtjev za nabavu, a najmanje jedan član stručnog povjerenstva mora posjedovati važeći certifikat u području javne nabave.

(5) Stručno povjerenstvo iz stavka 3. ovog članka priprema i provodi postupak javne nabave, te sastavlja Zapisnik o pregledu i ocjeni ponuda i prijedlog odluke o odabiru ili poništenju, a na temelju čega ministar donosi odluku o odabiru, odnosno odluku o poništenju postupka ukoliko se za to ispune Zakonom o javnoj nabavi propisane pretpostavke.

(6) Ustrojstvena jedinica za nabavu na temelju donesene odluke o odabiru i nakon isteka roka mirovanja, priprema ugovor o javnoj nabavi, a koji ugovor potpisuje ministar, odnosno osoba koju on ovlasti.

POSTUPAK JEDNOSTAVNE NABAVE

Članak 14.

Postupci jednostavne nabave u smislu ovog Pravilnika su:
1. jednostavna nabava robe, usluga, radova i projektnih natječaja procijenjene vrijednosti do 5.000,00 eura,
2. [bookmark: _Hlk125986473]jednostavna nabava robe, usluga, radova i projektnih natječaja procijenjene vrijednosti jednake ili veće od 5.000,00 eura do jednake ili manje od 15.000,00 eura,
3. [bookmark: _Hlk125989917]jednostavna nabava robe, usluga i projektnih natječaja procijenjene vrijednosti veće od 15.000,00 eura do jednake ili manje od 25.000,00 eura, te radova procijenjene vrijednosti veće od 15.000,00 eura do jednake ili manje od 45.000,00 eura,
4. jednostavna nabava robe, usluga i projektnih natječaja procijenjene vrijednosti veće od 25.000,00 eura, te radova procijenjene vrijednosti veće od 45.000,00 eura.

Stručno povjerenstvo

Članak 15.

(1) U postupcima jednostavne nabave procijenjene vrijednosti veće od 15.000,00 eura, glavni tajnik naručitelja odlukom o imenovanju stručnog povjerenstva imenuje stručno povjerenstvo za pripremu i provedbu postupka jednostavne nabave (u daljnjem tekstu: Stručno povjerenstvo). 

(2) Glavni tajnik naručitelja odlukom iz stavka 1. ovog članka može odrediti obveze i ovlasti članova Stručnog povjerenstva u postupcima jednostavne nabave. 

(3) Stručno povjerenstvo iz stavka 1. ovog članka su predstavnici ustrojstvene jedinice nadležne za poslove nabave – najmanje dva člana i najmanje jedan član predstavnik ustrojstvene jedinice koja je podnijela zahtjev za nabavu, a najmanje jedan član stručnog povjerenstva mora posjedovati važeći certifikat u području javne nabave.






Dokumentacija o nabavi

Članak 16.

(1) Dokumentaciju o nabavi u postupku jednostavne nabave čini poziv za dostavu ponuda i sve ostale informacije i dokumentacija koja se dostavlja gospodarskim subjektima ili se javno objavljuje, a koja je potrebna za pripremu i predaju ponuda.

(2) Dokumentacija o nabavi mora biti jasna, precizna, razumljiva i nedvojbena te izrađena na način da omogući podnošenje usporedivih ponuda. 

(3) Dokumentacija o nabavi mora omogućiti izračun cijena bez preuzimanja neuobičajenih rizika i poduzimanja opsežnih predradnji ponuditelja.

(4) Dokumentacija o nabavi mora se izraditi na hrvatskom jeziku i latiničnom pismu i ta jezična verzija predstavlja isključivo vjerodostojan tekst. 

(5) Naručitelj može dokumentaciju o nabavi ili njezin dio, osim na hrvatskom jeziku i latiničnom pismu, izraditi i na drugom službenom jeziku Europske unije. 

(6) Naručitelj može izmijeniti ili dopuniti dokumentaciju o nabavi do isteka roka za dostavu ponuda. 


Članak 17.

Dokumentacija o nabavi sadrži sljedeće podatke:
· naziv i sjedište naručitelja,
· podatke o gospodarskim subjektima s kojima je naručitelj u sukobu interesa, ako je primjenjivo,
· ime i prezime osobe za kontakt,
· naziv predmeta nabave, 
· procijenjenu vrijednost predmeta nabave,
· rok, način i  mjesto izvršenja predmeta nabave, 
· opis predmeta nabave i tehničku specifikaciju robe, radova, usluga i projektnih natječaja, 
· kriterij za odabir gospodarskog subjekta, ako je primjenjivo,
· kriterij za odabir ponude,
· rok i način dostave ponuda, 
· rok valjanosti ponude, 
· troškovnik,
· obrazac ponudbenog lista, 
· oblik, sadržaj i iznos jamstva ukoliko se jamstvo traži,
· druge podatke potrebne za izradu ponude.


Članak 18.

(1) Gospodarski subjekt može zahtijevati dodatne informacije, objašnjenja ili izmjene u vezi s dokumentacijom o nabavi tijekom roka za dostavu ponuda.

(2) Pod uvjetom da je zahtjev iz stavka 1. ovog članka dostavljen pravodobno, naručitelj je obvezan odgovor, dodatne informacije i objašnjenja bez odgode, a najkasnije tijekom drugog dana prije roka određenog za dostavu ponuda, staviti na raspolaganje na isti način kao i osnovnu dokumentaciju, bez navođenja podataka o podnositelju zahtjeva.

(3) Zahtjev iz stavka 1. ovog članka je pravodoban ako je dostavljen najkasnije tijekom trećeg dana prije roka određenog za dostavu ponuda.

(4) Ukoliko se postupak jednostavne nabave provodi putem modula jednostavne nabave u EOJN RH, zahtjev iz stavka 1. ovog članka dostavlja se putem tog istog modula, a ukoliko se postupak jednostavne nabave provodi putem informacijskog sustava za nabavu naručitelja, zahtjev iz stavka 1. ovog članka dostavlja se putem informacijskog sustava za nabavu naručitelja. 


Rokovi

Članak 19.

(1) Rok za dostavu ponuda naručitelj određuje u dokumentaciji o nabavi uzimajući u obzir složenost predmeta nabave i vrijeme potrebno za izradu ponude.

(2) U postupcima jednostavne nabave procijenjene vrijednosti jednake ili manje od 25.000,00 eura za robu, usluge i projektne natječaje i jednake ili manje od 45.000,00 eura za radove, rok za dostavu ponuda ne smije biti kraći od šest dana od dana slanja odnosno objave dokumentacije o nabavi, osim u posebnim slučajevima žurnosti kada se rok za dostavu ponuda može skratiti i na dva radna dana.

(3) U postupcima jednostavne nabave procijenjene vrijednosti veće od 25.000,00 eura za robu, usluge i projektne natječaje i veće od 45.000,00 eura za radove, rok za dostavu ponuda ne smije biti kraći od osam dana od dana objave dokumentacije o nabavi, osim u posebnim slučajevima žurnosti kada se rok za dostavu ponuda može skratiti i na pet dana.

(4) U odnosu na način računanja rokova propisanih ovim Pravilnikom, na odgovarajući način se primjenjuju odredbe Zakona o javnoj nabavi. 

Članak 20.

(1) Naručitelj je obvezan produžiti rok za dostavu ponuda u sljedećim slučajevima:

         1. ako dodatne informacije, objašnjenja ili izmjene u vezi s dokumentacijom o nabavi, iako  
             pravodobno zatražene od strane gospodarskog subjekta, nisu stavljene na raspolaganje  
             najkasnije tijekom drugog dana prije roka određenog za dostavu ponuda, 
         2. ako je dokumentacija o nabavi značajno izmijenjena,
         3. ako EOJN RH nije bio dostupan u slučaju iz članka 239. Zakona o javnoj nabavi.

(2) U slučajevima iz stavka 1. točaka 1. i 2. ovog članka, naručitelj produljuje rok za dostavu ponuda razmjerno važnosti dodatne informacije, objašnjenja ili izmjene, a najmanje za tri dana od dana slanja ispravka dokumentacije o nabavi.

(3) U slučaju iz stavka 1. točke 3. ovog članka, naručitelj produljuje rok za dostavu ponuda za najmanje dva dana od dana slanja ispravka dokumentacije o nabavi.
Kriteriji za kvalitativni odabir gospodarskog subjekta
Članak 21.
(1) U postupcima jednostavne nabave Naručitelj može, ovisno o procijenjenoj vrijednosti predmeta nabave, složenosti predmeta nabave, uvjetima izvršenja i rizicima povezanima s izvršenjem, u dokumentaciji o nabavi, na odgovarajući način primijeniti kriterije za kvalitativni odabir gospodarskog subjekta sukladno Zakonu o javnoj nabavi. 
(2) Kriteriji iz stavka 1. ovog članka moraju biti povezani s predmetom nabave, razmjerni predmetu i procijenjenoj vrijednosti nabave, te ne smiju neopravdano ograničavati tržišno natjecanje. 

(3) Ako naručitelj određuje kriterije za kvalitativni odabir gospodarskog subjekta, dokumentacija o nabavi mora sadržavati jasnu naznaku kriterija koji se primjenjuju, minimalne razine sposobnosti ako se traže, mogućnost oslanjanja na sposobnost drugih subjekata te posljedice nedostavljanja dokaza ili neispunjavanja traženih uvjeta.

(4) Naručitelj može koristiti Europsku jedinstvenu dokumentaciju o nabavi (ESPD) kao sredstvo dokazivanja ili preliminarnog dokazivanja kriterija za kvalitativni odabir gospodarskog subjekta.

(5) Dokazi kojima se dokazuje ispunjavanje kriterija za kvalitativni odabir gospodarskog subjekta određuju se i primjenjuju na odgovarajući način sukladno Zakonu o javnoj nabavi, vodeći računa o načelima razmjernosti, jednakog tretmana i transparentnosti. Naručitelj može tražiti i druge jednostavnije i manje zahtjevne obrasce izjava kao dokaze, ukoliko je tako propisao u dokumentaciji o nabavi.

(6) Naručitelj može odrediti da se pojedini dokazi dostavljaju uz ponudu, tijekom pregleda i ocjene ponuda ili samo od ponuditelja čija je ponuda prema kriteriju za odabir ponude prvorangirana, ako je takav način provjere jasno predviđen dokumentacijom o nabavi i ako se time ne narušavaju načela jednakog tretmana i transparentnosti. 

(7) Naručitelj može prije donošenja odluke o odabiru od ponuditelja koji je podnio ekonomski najpovoljniju ponudu zatražiti da u primjerenom roku, ne kraćem od tri dana, dostavi ažurirane popratne dokumente, osim ako već posjeduje te dokumente.


Jamstva
Članak 22.
(1) Naručitelj može u dokumentaciji o nabavi zahtijevati jamstvo za ozbiljnost ponude, jamstvo za uredno izvršenje ugovora, jamstvo za otklanjanje nedostataka u jamstvenom roku, jamstvo za povrat predujma ili drugo odgovarajuće jamstvo, ako je to razmjerno predmetu nabave, procijenjenoj vrijednosti, trajanju ugovora i rizicima izvršenja i mogućim posljedicama neispunjenja obveza gospodarskog subjekta. 

(2) U dokumentaciji o nabavi naručitelj mora jasno odrediti vrstu jamstva, iznos, rok valjanosti, oblik, uvjete aktiviranja, način dostave i uvjete vraćanja jamstva. 

(3) Naručitelj ne smije zahtijevati jamstvo koje je nerazmjerno vrijednosti ili riziku nabave niti oblik jamstva koji neopravdano ograničava tržišno natjecanje. 

(4) Neovisno o sredstvu jamstva koje je naručitelj odredio, gospodarski subjekt može dati novčani polog u traženom iznosu.

(5) Naručitelj određuje jamstvo za ozbiljnost ponude u apsolutnom iznosu koji ne smije biti viši od 3% procijenjene vrijednosti predmeta nabave odnosno grupe predmeta nabave ako je predmet podijeljen na grupe.

(6) Naručitelj ne smije zahtijevati jamstvo za uredno ispunjenje ugovora u iznosu višem od 10% od vrijednosti ugovora bez poreza na dodanu vrijednost.

(7) Ako se postupak provodi putem modula jednostavne nabave EOJN RH, dostava, evidentiranje i provjera jamstava provode se u skladu s mogućnostima EOJN RH i uvjetima određenima u pozivu odnosno dokumentaciji o nabavi. 


Kriterij za odabir ponude
Članak 23.
(1) U postupcima jednostavne nabave Naručitelj može, ovisno o procijenjenoj vrijednosti nabave, složenosti predmeta nabave, uvjetima izvršenja i rizicima povezanima s izvršenjem, odrediti kao kriterij za odabir ponude kriterij cijene ponude ili ekonomski najpovoljnije ponude. 
(2) Ekonomski najpovoljnija ponuda utvrđuje se na temelju cijene ili troška, primjenom pristupa isplativosti, kao što je trošak životnog vijeka, te može uključivati najbolji omjer između cijene i kvalitete, koji se ocjenjuje na temelju kriterija, uključujući kvalitativne, okolišne ili društvene značajke, povezanih s predmetom nabave.
(3) Kriteriji iz stavka 2. ovog članka mogu obuhvaćati na primjer:
· kvalitetu, uključujući tehničku vrijednost, estetske i funkcionalne značajke, pristupačnost, rješenje za sve korisnike, društvene, okolišne i inovativne značajke te trgovanje i uvjete trgovanja,
· organizaciju, kvalifikacije i iskustvo osoblja angažiranog na izvršenju određenog ugovora, ako kvaliteta angažiranog osoblja može značajno utjecati na razinu uspješnosti izvršenja ugovora,
· usluge nakon prodaje i tehničku pomoć, uvjete isporuke kao što su datum isporuke, proces isporuke i rok isporuke ili rok izvršenja.

(4) Naručitelj uspoređuje cijene ponuda bez poreza na dodanu vrijednost.




Pravni oblici sudjelovanja gospodarskih subjekata u postupku nabave

Članak 24.

(1) Gospodarski subjekt može u postupku jednostavne nabave sudjelovati samostalno, kao član zajednice gospodarskih subjekata, uz sudjelovanje podugovaratelja ili oslanjanjem na sposobnost drugih subjekata. 

(2) Dva ili više gospodarskih subjekata mogu podnijeti zajedničku ponudu kao zajednica gospodarskih subjekata, a naručitelj ne smije zahtijevati da zajednica gospodarskih subjekata ima određeni pravni oblik radi podnošenja ponude. 

(3) Ako zajednica gospodarskih subjekata bude odabrana, naručitelj može nakon odabira zahtijevati određeni pravni oblik zajednice samo ako je to nužno za uredno izvršenje ugovora. 

(4) U slučaju podugovaranja, ponuditelj je obvezan navesti podugovaratelje i dio ugovora koji namjerava dati u podugovor. 

(5) Ponuditelj se može osloniti na sposobnost drugih subjekata radi dokazivanja ispunjavanja uvjeta sposobnosti. 

(6) Naručitelj u dokumentaciji o nabavi određuje koje podatke i dokaze gospodarski subjekt mora dostaviti u vezi sa zajednicom gospodarskih subjekata, podugovarateljima ili subjektima na čiju se sposobnost oslanja. 

(7) Tijekom pregleda i ocjene ponuda naručitelj provjerava jesu li podaci i dokazi iz ovog članka dostavljeni i jesu li ispunjeni uvjeti određeni dokumentacijom o nabavi. 

Oslanjanje na sposobnost drugih subjekata

Članak 25.

(1) Gospodarski subjekt može se u postupku jednostavne nabave, radi dokazivanja ispunjavanja uvjeta sposobnosti, osloniti na sposobnost drugoga gospodarskog subjekta, bez obzira na pravnu prirodu njihova međusobnog odnosa. 

(2) Ako se gospodarski subjekt oslanja na sposobnost drugoga gospodarskog subjekta, dužan je u ponudi navesti subjekt na čiju se sposobnost oslanja te dostaviti podatke i dokaze određene dokumentacijom o nabavi. 

(3) U slučaju oslanjanja na sposobnost drugoga gospodarskog subjekta, ponuditelj je dužan u ponudi izjaviti na koji će način i u kojem dijelu ugovora o nabavi, narudžbenice ili drugog odgovarajućeg akta subjekt na čiju se sposobnost oslanja sudjelovati u izvršenju predmeta nabave. 

(4) Naručitelj provjerava ispunjava li subjekt na čiju se sposobnost ponuditelj oslanja relevantne uvjete sposobnosti te postoje li kod toga subjekta razlozi za isključenje, ako su takvi uvjeti ili razlozi propisani dokumentacijom o nabavi. 

(5) Ako naručitelj utvrdi da subjekt na čiju se sposobnost ponuditelj oslanja ne ispunjava relevantne uvjete sposobnosti ili da kod njega postoje propisani razlozi za isključenje, naručitelj može, ako je to primjereno prirodi postupka i ako se time ne narušava načelo jednakog postupanja prema ponuditeljima, zatražiti zamjenu toga subjekta u primjerenom roku. 

(6) Ako ponuditelj ne dostavi tražene podatke ili dokaze iz ovog članka, ako ne dokaže da će imati na raspolaganju potrebne resurse ili ako nije dopuštena odnosno nije provedena zamjena subjekta na čiju se sposobnost oslanja, naručitelj će ponudu odbiti kao neprihvatljivu, sukladno odredbama ovog Pravilnika. 

(7) Subjekt na čiju se sposobnost ponuditelj oslanja obvezan je sudjelovati u izvršenju ugovora o nabavi odnosno narudžbenice u dijelu i na način koji je ponuditelj naveo u izjavi dostavljenoj u ponudi. 


Pojašnjenje ponude

Članak 26.

(1) Ako su informacije ili dokumentacija u ponudi koje je trebao dostaviti gospodarski subjekt nepotpuni ili pogrešni ili se takvima čine ili ako nedostaju određeni dokumenti, naručitelj može, poštujući načela jednakog tretmana i transparentnosti, zahtijevati od dotičnih gospodarskih subjekata da dopune, razjasne, upotpune ili dostave nužne informacije ili dokumentaciju u primjerenom roku ne kraćem od tri dana.

(2) Ponudbeni list, troškovnik, jamstvo za ozbiljnost ponude i ESPD (ukoliko se dokumentacijom o nabavi zahtijeva) ne smatraju se određenim dokumentima koji nedostaju u smislu stavka 1. ovog članka te naručitelj ne smije zatražiti od ponuditelja da ih dostavi tijekom pregleda i ocjene ponuda.

(3) Postupanje sukladno stavku 1. ovog članka ne smije dovesti do pregovaranja u vezi s kriterijem za odabir ponude ili ponuđenim predmetom nabave.


Primjena funkcionalnosti EOJN RH

Članak 27.

 (1) Kada se postupak jednostavne nabave provodi putem modula jednostavne nabave u EOJN RH, naručitelj provodi radnje u postupku u skladu s funkcionalnostima, obveznim poljima, obrascima, zapisima, objavama i tehničkim ograničenjima sustava.

 (2) Ako EOJN RH za pojedinu radnju generira dokument, zapisnik, poziv, odluku ili drugi zapis, takav se dokument smatra dijelom dokumentacije postupka jednostavne nabave. 

(3) Naručitelj dodatne dokumente učitava samo u opsegu u kojem su potrebni za opis predmeta nabave, troškovnik, tehničke specifikacije, prijedlog ugovora, uvjete izvršenja ili druge elemente koji nisu u cijelosti obuhvaćeni podacima unesenima u sustav.

 (4) Komunikacija s gospodarskim subjektima, zaprimanje ponuda, pitanja i odgovori, pojašnjenja tijekom pregleda i ocjene ponuda, odluke, uvidi i prigovori provode se putem EOJN RH kada je postupak pokrenut i provodi se u tom sustavu, osim u dijelu u kojem sustav dopušta ili zahtijeva drukčije postupanje. 

(5) Ako se funkcionalnosti EOJN RH izmijene, odredbe ovog Pravilnika primjenjuju se na način koji je u najvećoj mogućoj mjeri usklađen s važećim funkcionalnostima sustava i zakonskim pravilima.


Dostava i zaprimanje ponuda
Članak 28.
(1) Ponude se dostavljaju na način određen u pozivu na dostavu ponuda odnosno dokumentaciji o nabavi.

(2) U postupcima jednostavne nabave koji se provode putem modula jednostavne nabave u EOJN RH ponude se dostavljaju isključivo putem modula jednostavne nabave u EOJN RH i naručitelj ne smije pregledavati, ocjenjivati niti odabrati ponudu dostavljenu izvan toga sustava.  

(3) U postupcima jednostavne nabave procijenjene vrijednosti jednake ili manje od 15.000,00 eura, ako se postupak ne provodi putem modula jednostavne nabave u EOJN RH, ponude se dostavljaju elektroničkom poštom ili putem informacijskog sustava za nabavu naručitelja, odnosno na način kako je to predviđeno u pozivu za dostavu ponuda. 

Otvaranje ponuda
Članak 29.

(1) U postupku jednostavne nabave otvaranje ponuda nije javno, osim ako naručitelj u dokumentaciji o nabavi izrijekom odredi drukčije. 

(2) U postupcima jednostavne nabave procijenjene vrijednosti jednake ili veće od 5.000,00 eura ponude se otvaraju automatski tek po isteku roka za dostavu ponuda.

(3) Dijelovi ponude koji se ne mogu dostaviti u digitalnom obliku upisuju se ručno u upisnik o zaprimanju ponuda i zapisnik o otvaranju ponuda u modulu jednostavne nabave sustava EOJN RH.

(4) Kada gospodarski subjekt neposredno dostavlja dio ponude koji se ne može dostaviti elektroničkim putem naručitelj mu je obvezan o tome izdati potvrdu.

(5) Dio ponude koji se ne može dostaviti elektroničkim putem, a dostavljen je nakon isteka roka za dostavu ponuda ne upisuje se u upisnik o zaprimanju ponuda, ali se evidentira kod naručitelja kao zakašnjeli dio ponude te se neotvoren vraća pošiljatelju bez odgode, na dokaziv način.

Pregled i ocjena ponuda

Članak 30.

(1) Nakon otvaranja ponuda naručitelj provodi pregled i ocjenu ponuda radi utvrđivanja njihove pravodobnosti, potpunosti, sukladnosti s dokumentacijom o nabavi, ispunjavanja tehničkih zahtjeva, ispunjavanja propisanih uvjeta sposobnosti i nepostojanja osnova za isključenje ako su propisane, valjanosti jamstva ako je zahtijevano, pravilnosti izračuna cijene te drugih elemenata relevantnih za odabir ponude.

(2) Tijekom pregleda i ocjene ponuda naručitelj može od ponuditelja zatražiti pojašnjenje ili upotpunjavanje ponude, dostavu ili pojašnjenje dokaza, prihvat ispravka računske pogreške, obrazloženje neuobičajeno niske ponude, produljenje roka valjanosti ponude, dostavu dokaza o raspolaganju resursima subjekta na čiju se sposobnost ponuditelj oslanja ili drugo očitovanje povezano s pregledom i ocjenom ponude. 

(3) Rok koji naručitelj određuje ponuditelju za postupanje po zahtjevu iz stavka 2. ovog članka mora biti primjeren predmetu zahtjeva, složenosti traženog pojašnjenja ili dokaza te načinu komunikacije, a ne smije biti kraći od tri dana. 

(4) Ako ponuditelj ne postupi po zahtjevu naručitelja u ostavljenom roku, naručitelj ponudu pregledava i ocjenjuje na temelju raspoloživih podataka te je odbija ako nije moguće utvrditi njezinu valjanost ili sukladnost s dokumentacijom o nabavi.

(5) Ako se postupak provodi putem modula jednostavne nabave u EOJN RH, zahtjevi naručitelja i odgovori ponuditelja dostavljaju se putem modula jednostavne nabave u EOJN RH, u skladu s funkcionalnostima sustava. Ukoliko se postupak jednostavne nabave provodi putem informacijskog sustava za nabavu naručitelja, zahtjevi naručitelja i odgovori ponuditelja dostavljaju se putem tog istog informacijskog sustava. 

(6) Postupak pregleda i ocjene ponuda je tajan do donošenja odluke naručitelja. 


Zapisnik o pregledu i ocjeni ponuda

Članak 31.

(1) O postupku pregleda i ocjene ponuda sastavlja se zapisnik o pregledu i ocjeni ponuda, a koji sadrži:

1. podatke o naručitelju i predmetu nabave,
2. evidencijski broj nabave, procijenjenu vrijednost nabave i primijenjeni način provedbe postupka, 
3. podatke o objavi odnosno slanju dokumentacije o nabavi,
4. podatke o roku za dostavu ponuda i otvaranju ponuda, ako je primjenjivo,
5. podatke o ponuditeljima i ponuđenim cijenama odnosno troškovima, s naznakom cijene bez PDV-a i cijene s PDV-om,
6. pregled ispunjavanja zahtjeva iz dokumentacije o nabavi, 
7. pregled ispunjavanja kriterija za kvalitativni odabir gospodarskog subjekta, ako su određeni, 
8. podatke o zatraženim i dostavljenim pojašnjenjima, upotpunjavanjima, dokazima, obrazloženjima ili prihvatu ispravka računske pogreške, ako ih je bilo,
9. razloge odbijanja ponude, ako je primjenjivo, 
10. prikaz ocjene ponuda prema kriteriju za odabir ponude, 
11. obrazloženje odabira najpovoljnije ponude ili poništenja postupka, 
12. druge podatke važne za pregled i ocjenu ponuda i donošenje odluke. 

(2) Zapisnik o pregledu i ocjeni ponuda objavljuje se uz odluku o odabiru odnosno poništenju, ukoliko je primjenjivo, a čuva se u dokumentaciji postupka jednostavne nabave, zajedno s ponudama, pojašnjenjima, dokazima, odlukama i drugom dokumentacijom postupka.


Postupak jednostavne nabave procijenjene vrijednosti 
do 5.000,00 eura 

Članak 32.

U postupcima jednostavne nabave procijenjene vrijednosti manje od 5.000,00 eura ustrojstvena jedinica koja podnosi zahtjev za nabavu putem informacijskog sustava za nabavu naručitelja uz zahtjev prilaže ponudu jednog gospodarskog subjekta koji na tržištu nudi robu, usluge ili radove koji su predmet nabave, a na temelju koje ponude se izdaje narudžbenica ili sklapa ugovor.


Postupak jednostavne nabave procijenjene vrijednosti 
jednake ili veće od 5.000,00 eura do jednake ili manje od 15.000,00 eura

Članak 33.

(1) Postupak jednostavne nabave procijenjene vrijednosti jednake ili veće od 5.000,00 eura do jednake ili manje od 15.000,00 eura pokreće se sukladno planiranoj dinamici utvrđenoj u Planu nabave na temelju zahtjeva za jednostavnu nabavu putem informacijskog sustava za nabavu naručitelja, a koji zahtjev mora minimalno sadržavati: 

· naziv ustrojstvene jedinice,
· poziciju u Financijskom planu, 
· predmet i redni broj iz plana nabave, 
· kriterije za kvalitativni odabir gospodarskog subjekta, ako je primjenjivo, 
· kriterij odabira ponude,
· rok izvršenja predmeta nabave,
· opis predmeta nabave i tehničku specifikaciju robe, radova, usluga i projektnih natječaja,
· podatke o gospodarskim subjektima kojima se predlaže poslati poziv za dostavu ponude.

(2) Ukoliko zahtjev za  nabavu ne sadrži sve što je potrebno da bi se po njemu moglo postupati, vraća se nadležnoj ustrojstvenoj jedinici na ispravak i/ili dopunu. Ustrojstvene jedinice nositelji planiranja odgovorne su za pravovremeno podnošenje zahtjeva za nabavu. 

(3) Provedbu postupaka jednostavne nabave iz ovog članka Pravilnika obavljaju službenici ustrojstvene jedinice za nabavu, a u kojem postupku u dijelu koji se odnosi na opis predmeta nabave i kriterije za odabir (uvjete/dokaze) sposobnosti ponuditelja, kao i u dijelu pregleda, ocjene i rangiranja ponuda, sudjeluje i jedan ili više službenika iz ustrojstvene jedinice koja je podnijela zahtjev za jednostavnu nabavu.

(4) U postupcima jednostavne nabave iz ovog članka Pravilnika poziv za dostavu ponuda s dokumentacijom o nabavi upućuje se prema najmanje tri gospodarska subjekta koji na tržištu nude robu, usluge ili radove koji su predmet nabave.

(5) Dokumentacija o nabavi šalje se gospodarskim subjektima putem informacijskog sustava za nabavu naručitelja, a postupak jednostavne nabave može se provesti i na način da se poziv za dostavu ponuda objavi i na internetskim stranicama naručitelja i/ili u modulu jednostavne nabave EOJN RH. 

(6) U iznimnim slučajevima, ustrojstvena jedinica koja podnosi zahtjev za nabavu može sama uputiti poziv za dostavu ponuda prema najmanje tri gospodarska subjekta koji na tržištu nude robu, usluge ili radove koji su predmet nabave, u kojem slučaju uz zahtjev za nabavu prilaže zaprimljene ponude i prijedlog odabrane ponude. 

(7) Na temelju pregleda i ocjene ponuda odabire se ponuda koja zadovoljava sve potrebne uvjete iz poziva za dostavu ponuda odnosno dokumentacije o nabavi, te se na temelju zapisnika o pregledu i ocjeni ponuda sa odabranim ponuditeljem sklapa ugovor odnosno izdaje narudžbenica.

(8) Obavijest o odabiru ponude ili poništenju postupka dostavit će se putem informacijskog sustava za nabavu naručitelja bez odgode svakom ponuditelju čija ponuda nije odabrana. 

(9) U postupcima jednostavne nabave iz ovog članka Pravilnika naručitelj zadržava pravo poništiti postupak jednostavne nabave u bilo kojem trenutku, odnosno ne odabrati niti jednu ponudu, a sve bez ikakvih obveza ili naknada bilo koje vrste prema ponuditeljima ili zainteresiranim gospodarskim subjektima. 

(10) U iznimnim slučajevima u postupcima jednostavne nabave iz ovog članka, poziv za dostavu ponude može se uputiti i prema manje od tri gospodarska subjekta, uz pisano obrazloženje čelnika ustrojstvene jedinice koja je podnijela zahtjev, i to u sljedećim slučajevima: 

· kada na tržištu nije moguće pronaći najmanje tri gospodarska subjekta koja na tržištu nude robu, usluge ili radove koji su predmet nabave,
· kada je to nužno potrebno iz razloga iznimne žurnosti ili u slučaju više sile, odnosno događaja izvan kontrole naručitelja i neovisno od njegove volje, a koji se nisu mogli predvidjeti ili izbjeći, 
· kada zbog tehničkih, umjetničkih ili razloga povezanih sa zaštitom isključivih prava, predmet nabave može izvršiti samo određeni gospodarski subjekt,
· kada u prethodno provedenom postupku jednostavne nabave nije zaprimljena niti jedna valjana ponuda, a postupak jednostavne nabave se ponavlja.

Članak 34.

U postupcima jednostavne nabave čija je procijenjena vrijednost jednaka ili manja od 15.000,00 eura poziv za dostavu ponude može se uputiti i prema manje od tri gospodarska subjekta koja na tržištu nude robu, usluge ili radove koji su predmet nabave i to za predmete nabave : 

1. plaćanje kotizacija za sudjelovanje na stručnim skupovima, konferencijama, seminarima i drugim stručnim događanjima, 
2. troškove službenih putovanja, uključujući troškove smještaja, prijevoza i dnevnice, koji se podmiruju sukladno posebnim propisima, 
3. pretplate na stručnu literaturu, baze podataka, časopise i elektroničke publikacije, ako se nabavljaju izravno od izdavača ili ovlaštenog distributera, 
4. nabavu usluga koje imaju određene propisane zajedničke tarife (npr. javnobilježničke usluge, pristojbe, naknade i slično),


Postupak jednostavne nabave procijenjene vrijednosti 
 veće od 15.000,00 eura do jednake ili manje od 25.000,00 eura za robu, usluge i projektne natječaje i do jednake ili manje od 45.000,00 eura za radove

Članak 35.

(1) Postupak jednostavne nabave procijenjene vrijednosti veće od 15.000,00 eura do jednake ili manje od 25.000,00 eura za robu, usluge i projektne natječaje i do jednake ili manje od 45.000,00 eura za radove, pokreće se sukladno planiranoj dinamici utvrđenoj u Planu nabave na temelju zahtjeva za jednostavnu nabavu putem informacijskog sustava za nabavu naručitelja.

(2) Zahtjev za jednostavnu nabavu uz podatke iz članka 33. stavka 1. ovog Pravilnika sadržava i prijedlog osobe odgovorne za izradu tehničke dokumentacije, osobe za sudjelovanje u postupku (član Stručnog povjerenstva), te osobe odgovorne za praćenje izvršenja ugovora  odnosno narudžbenice.

(3) Ukoliko zahtjev za  nabavu ne sadrži sve što je potrebno da bi se po njemu moglo postupati, vraća se nadležnoj ustrojstvenoj jedinici na ispravak i/ili dopunu. Ustrojstvene jedinice nositelji planiranja odgovorne su za pravovremeno podnošenje zahtjeva za nabavu. 

(4) Dokumentacija o nabavi s pozivom za dostavu ponuda šalje se putem modula jednostavne nabave u EOJN RH prema najmanje tri gospodarska subjekta koji na tržištu nude robu, usluge ili radove koji su predmet nabave.

(5) Postupak jednostavne nabave iz ovog članka Pravilnika može se provesti i na način da se poziv za dostavu ponuda objavi i na internetskim stranicama naručitelja i/ili putem javne objave u modulu jednostavne nabave EOJN RH. 

(6) U iznimnim slučajevima u postupcima jednostavne nabave iz ovog članka Pravilnika, dokumentacija o nabavi s pozivom za dostavu ponuda  može se uputiti i prema manje od tri gospodarska subjekta, uz pisano obrazloženje čelnika ustrojstvene jedinice koja je podnijela zahtjev, ukoliko je ispunjen uvjet iz članka 33. stavka 10. ovog Pravilnika.

(7) O prikupljenim ponudama koje su zaprimljene u roku za dostavu ponuda članovi Stručnog povjerenstva nakon pregleda i ocjene ponuda prema kriterijima i uvjetima utvrđenim u pozivu za dostavu ponuda, te rangiranja ponuda i po potrebi provjere ponuditelja sastavljaju Zapisnik o pregledu i ocjeni ponuda s prijedlogom odabira ponude i predlažu glavnom tajniku naručitelja odluku o odabiru odnosno odluku o poništenju ukoliko su za to ispunjeni uvjeti.








Postupak jednostavne nabave procijenjene vrijednosti 
 veće od 25.000,00 eura za robu, usluge i projektne natječaje
 i veće od 45.000,00 eura za radove

Članak 36.

(1) Postupak jednostavne nabave procijenjene vrijednosti veće od 25.000,00 eura za robu, usluge i projektne natječaje i veće od 45.000,00 eura za radove pokreće se sukladno planiranoj dinamici utvrđenoj u Planu nabave na temelju zahtjeva za jednostavnu nabavu putem informacijskog sustava za nabavu naručitelja.

(2) Zahtjev za jednostavnu nabavu uz podatke iz članka 33. stavka 1. ovog Pravilnika sadržava i prijedlog osobe odgovorne za izradu tehničke dokumentacije, osobe za sudjelovanje u postupku (član Stručnog povjerenstva), te osobe odgovorne za praćenje izvršenja ugovora odnosno narudžbenice.

(3) Ukoliko zahtjev za  nabavu ne sadrži sve što je potrebno da bi se po njemu moglo postupati, vraća se nadležnoj ustrojstvenoj jedinici na ispravak i/ili dopunu. Ustrojstvene jedinice nositelji planiranja odgovorne su za pravovremeno podnošenje zahtjeva za nabavu. 

(4) Dokumentacija o nabavi objavljuje se putem javne objave u modulu jednostavne nabave EOJN RH.

(5) O prikupljenim ponudama koje su zaprimljene u roku za dostavu ponuda članovi Stručnog povjerenstva nakon pregleda i ocjene ponuda prema kriterijima i uvjetima utvrđenim u dokumentaciji o nabavi, te rangiranja ponuda i po potrebi provjere ponuditelja sastavljaju Zapisnik o pregledu, ocjeni i rangiranju ponuda s prijedlogom odabira ponude i predlažu glavnom tajniku naručitelja odluku o odabiru odnosno odluku o poništenju ukoliko su za to ispunjeni uvjeti.


Članak 37.

(1) Iznimno od članka 36. Pravilnika naručitelj nije obvezan provesti postupak jednostavne nabave putem javne objave u modulu jednostavne nabave EOJN RH, već ga provodi sukladno članku 35. Pravilnika: 

a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni,
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to: 
     1. ako je predmet nabave stvaranje ili stjecanje jedinstvenog umjetničkog djela ili umjetničke  
         Izvedbe, 
     2. ako iz tehničkih razloga predmet nabave može isporučiti samo određeni gospodarski subjekt ili 
     3. ako je to nužno radi zaštite isključivih prava, uključujući prava intelektualnog vlasništva. 
c) ako postoji iznimna žurnost uzrokovana događajima koje naručitelj nije mogao predvidjeti niti na njih utjecati. 

(2) Razlozi za primjenu iznimke iz stavka 1. ovog članka navode se i obrazlažu u objavi u modulu jednostavne nabave EOJN RH.

Članak 38.

(1) Naručitelj samostalno utvrđuje činjenice i okolnosti u postupku jednostavne nabave te na temelju utvrđenih činjenica i okolnosti donosi odluke u skladu s odredbama ovog Pravilnika.

(2) Koje će činjenice i okolnosti uzeti za dokazane, naručitelj utvrđuje slobodnom ocjenom, na temelju savjesne i brižljive ocjene svakog dokaza posebno i svih dokaza zajedno te na temelju rezultata cjelokupnog postupka javne nabave.

(3) Naručitelj je obvezan odbiti ponudu za koju, na temelju rezultata pregleda i ocjene ponuda i provjere uvjeta propisanih u pozivu za dostavu ponuda odnosno dokumentaciji o nabavi, utvrdi da je nepravilna, neprikladna ili neprihvatljiva te na temelju kriterija za odabir ponude odabire ponudu ponuditelja koji je podnio ekonomski najpovoljniju ponudu.

(4) Odluke naručitelja se dostavljaju uz zapisnik o pregledu i ocjeni ponuda, ako je njegovo sastavljanje primjenjivo, na jednak način na koji je i proveden postupak jednostavne nabave.


Razlozi za poništenje postupka jednostavne nabave

Članak 39.

(1) Naručitelj je obvezan poništiti postupak jednostavne nabave ako:

1. postanu poznate okolnosti zbog kojih ne bi došlo do pokretanja postupka jednostavne nabave,  
            da su te okolnosti bile poznate prije,
2. postanu poznate okolnosti zbog kojih bi došlo do sadržajno bitno drukčije dokumentacije o  
            nabavi, da su te okolnosti bile poznate prije,
3. je cijena svih ponuda u postupku jednostavne nabave veća od pragova za jednostavnu nabavu,
4. cijena svih ponuda prelazi određeni prag iz članka 14. ovog Pravilnika, osim ako su u postupku             jednostavne nabave primijenjena pravila koja vrijede za veći prag,
5. nije pristigla nijedna ponuda,
6. nakon isključenja ponuditelja ili odbijanja ponuda ne preostane nijedna valjana ponuda,
7. je cijena najpovoljnije ponude veća od procijenjene vrijednosti nabave, osim ako naručitelj ima 
            ili će imati osigurana sredstva,
8. ako je to potrebno radi zaštite javnog interesa.

(2) Kada postoje razlozi za poništenje postupka iz ovog članka, naručitelj poništava postupak jednostavne nabave za cjelokupan predmet nabave ili kada se ti razlozi odnose na pojedinu grupu predmeta nabave, ako je bilo dopušteno takvo podnošenje ponuda, naručitelj poništava postupak jednostavne nabave za tu grupu.

Odluka o poništenju

Članak 40.

(1) U postupcima jednostavne nabave procijenjene vrijednosti veće od 15.000,00 eura Glavni tajnik naručitelja donosi odluku o poništenju ako su ispunjeni razlozi za poništenje postupka nabave.

(2) Odluka o poništenju donosi se u roku od 30 dana od nastanka razloga za poništenje postupka, osim ako je naručitelj u dokumentaciji o nabavi odredio duži rok.

(3) Odluka o poništenju sadržava:

1. podatke o naručitelju,
2. predmet nabave ili grupu predmeta nabave,
3. procijenjenu vrijednost predmeta nabave ili grupe predmeta nabave,
4. podatke o zaprimljenim ponudama, ako je primjenjivo,
5. obrazloženje razloga za poništenje postupka jednostavne nabave,
6. rok u kojem će pokrenuti novi postupak za isti ili sličan predmet nabave, ako je primjenjivo,
7. uputu o pravnom lijeku, 
8. datum donošenja i potpis odgovorne osobe.

Odluka o odabiru
Članak 41.

(1) U postupcima jednostavne nabave procijenjene vrijednosti veće od 15.000,00 eura na osnovi rezultata pregleda i ocjene ponuda te kriterija za odabir ponude, Glavni tajnik naručitelja donosi odluku o odabiru.

(2) Odlukom o odabiru odabire se ekonomski najpovoljnija ponuda sukladno kriteriju za odabir ponude, a ako su dvije ili više valjanih ponuda jednako rangirane prema kriteriju za odabir ponude, naručitelj će odabrat ponudu koja je zaprimljena ranije.

(3) Odluka o odabiru donosi se u roku od 30 dana od isteka roka za dostavu ponuda, osim ako je naručitelj u dokumentaciji o nabavi odredio duži rok.

(4) Odluka o odabiru sadržava:

1. podatke o naručitelju,
2. predmet nabave ili grupu predmeta nabave,
3. procijenjenu vrijednost predmeta nabave ili grupe predmeta nabave,
4. podatke o zaprimljenim ponudama, 
5. naziv ponuditelja čija je ponuda odabrana za sklapanje ugovora o nabavi,
6. razloge odabira, obilježja i prednosti odabrane ponude,
7. razloge za isključenje ponuditelja, ako je primjenjivo,
8. razloge za odbijanje ponude, ako je primjenjivo,
9. rok mirovanja, ako je primjenjivo,
10. uputu o pravnom lijeku,
11. datum donošenja i potpis odgovorne osobe.





Rok mirovanja

Članak 42.

(1) U postupcima jednostavne nabave procijenjene vrijednosti veće od 15.000,00 eura, nakon dostave odluke o odabiru ponuditeljima naručitelj ne smije sklopiti ugovor o nabavi odnosno izdati narudžbenicu prije isteka roka od pet dana za podnošenje prigovora propisanog ovim Pravilnikom.

(2) Rok iz stavka 1. ovog članka predstavlja rok mirovanja.

(3) Rok mirovanja ne primjenjuje se ako je u postupku jednostavne nabave zaprimljena samo jedna ponuda.

Učinak odluka

Članak 43.

(1) Odluka o odabiru postaje izvršna:
     1. istekom roka mirovanja, ako prigovor nije izjavljen
     2. dostavom odluke o prigovoru kojom se prigovor odbacuje, odbija ili se obustavlja postupak u 
        povodu prigovora, ako je na odluku o odabiru izjavljen prigovor
     3. dostavom odluke ponuditelju, ako se rok mirovanja ne primjenjuje.

(2) Odluka o poništenju postaje izvršna:
     1. istekom roka za prigovor, ako prigovor nije izjavljen
     2. dostavom odluke o prigovoru kojom se prigovor odbacuje, odbija ili se obustavlja postupak u          
        povodu prigovora, ako je na odluku o poništenju izjavljen prigovor.


Uvid u ponude

Članak 44.

(1) Nakon dostave odluke o odabiru ili poništenju, na zahtjev ponuditelja zaprimljen najkasnije dan prije isteka roka za prigovor, naručitelj je obvezan najkasnije idući radni dan do 16:00 sati omogućiti uvid u cjelokupnu dokumentaciju dotičnog postupka putem sustava putem kojega je i proveden postupak jednostavne nabave, uključujući zapisnike, dostavljene ponude, osim u one dokumente koji su označeni tajnima te one dokumente koji sadrže podatke o mrežnim i informacijskim sustavima kojima se naručitelj služi u svom poslovanju ili u pružanju svojih usluga, informacije o mjerama za zaštitu i sprječavanje incidenata, sve sukladno propisima o kibernetičkoj sigurnosti, kao ni u one dijelove ponuda koji sadrže podatke čije bi otkrivanje moglo predstavljati prijetnju sa stajališta kibernetičke sigurnosti. 

(2) Na zahtjev ponuditelja za uvid iz stavka 1. ovog članka koji se ostvaruje u prostorijama naručitelja, zaprimljen najkasnije dan prije isteka roka za prigovor, naručitelj je obvezan isti uvid omogućiti najkasnije idući radni dan do 16:00 sati.

PRIGOVOR
Članak 45.

(1) U postupcima jednostavne nabave procijenjene vrijednosti veće od 15.000,00 eura zainteresirani gospodarski subjekt može izjaviti prigovor u odnosu na dokumentaciju o nabavi, odluku o odabiru, odluku o poništenju te izmjene sklopljenog ugovora.

(2) Pravo na prigovor ima gospodarski subjekt koji ima ili je imao pravni interes za dobivanje određenog ugovora o jednostavnoj nabavi i koji je pretrpio ili bi mogao pretrpjeti štetu od navodnoga kršenja subjektivnih prava.

Članak 46.

(1) Prigovor na odluku o odabiru odnosno odluku o poništenju izjavljuje se čelniku naručitelja u pisanom obliku putem modula jednostavne nabave u EOJN RH u roku od pet dana od dana dostave odluke o odabiru odnosno odluke o poništenju.

(2) Prigovor na sadržaj dokumentacije o nabavi izjavljuje se čelniku naručitelja u pisanom obliku putem modula jednostavne nabave u EOJN RH u roku od pet dana od dana slanja odnosno objave dokumentacije o nabavi. 
(3) Gospodarski subjekt ima pravo podnijeti prigovor na sadržaj dokumentacije o nabavi samo ukoliko je putem modula jednostavne nabave u EOJN RH upozorio naručitelja na konkretnu nezakonitost i ukoliko naručitelj predmetnu nezakonitost nije ispravio, a sve u rokovima iz članka 18. ovog Pravilnika. 
(4) Prigovor podnesen na sadržaj dokumentacije o nabavi sprječava nastavak postupka jednostavne nabave, a do donošenja odluke o podnesenom prigovoru.
(5) Prigovor podnesen protiv izmjena sklopljenog ugovora može se izjaviti čelniku naručitelja u pisanom obliku putem modula jednostavne nabave u EOJN RH u roku iz članka 156. Zakona o općem upravnom postupku. 
(6) Prigovor koji nije dostavljen putem modula jednostavne nabave u EOJN RH će se odbaciti.

(7) Ako tijekom roka za prigovor sustav na poslužitelju EOJN RH postane nedostupan, rok za prigovor produžuje se za onoliko dana koliko je sustav bio nedostupan.

(8) Ako je sustav na poslužitelju EOJN RH  bio nedostupan samo zadnjeg dana roka za prigovor, rok za prigovor se produžuje do isteka prvog sljedećeg radnog dana.


Članak 47.

(1) Za rješavanje o prigovorima izjavljenim sukladno odredbama ovog Pravilnika nadležan je ministar.

(2) Osobe koje sudjeluju u odlučivanju o prigovoru i pripremi rješenja o prigovoru  ne mogu biti osobe koje su bile imenovane članovima Stručnog povjerenstva za nabavu postupka koji je predmet prigovora niti osobe koje su sudjelovale u pripremi postupka jednostavne nabave. 

(3) Osobe koje sudjeluju u odlučivanju o prigovoru i pripremi rješenja o prigovoru  razmatraju navode prigovora, dokumentaciju postupka, te prema potrebi mogu zatražiti očitovanje osoba koje su sudjelovale u provedbi postupka jednostavne nabave.

(4) Postupak u povodu prigovora vodi se prema odredbama ovog Pravilnika i Zakona o općem upravnom postupku, a temelji se na načelima javne nabave i upravnog postupka.

(5) U postupku pokrenutom u povodu prigovora odlučuje se o zakonitosti postupaka, radnji, propuštanja radnji i odluka donesenih u postupcima jednostavne nabave.

(6) Postupak u povodu prigovora vodi se na hrvatskom jeziku i uz uporabu latiničnog pisma.


Sadržaj prigovora

Članak 48.

Prigovor obvezno sadržava sljedeće podatke i dokaze:

1. podatke o podnositelju prigovora (naziv ili osobno ime, OIB ili odgovarajući identifikacijski, broj, ako je predviđen u nacionalnom zakonodavstvu, adresa sjedišta ili prebivališta),
2. naziv naručitelja i oznaku postupka jednostavne nabave,
3. predmet prigovora,
4. naznaku odluke ili radnji na koje se prigovor podnosi,
5. pravni interes i navode (opis nepravilnosti i obrazloženje),
6. dokaze,
7. zahtjev prigovora.

Pravila dokazivanja

Članak 49.

 (1) Gospodarski subjekt koji podnosi prigovor dužan je iznijeti sve činjenice na kojima temelji svoje zahtjeve te predložiti dokaze kojima se te činjenice utvrđuju.

(2) Gospodarski subjekt koji podnosi prigovor je obvezan dokazati postojanje postupovnih pretpostavki za izjavljivanje prigovora, kao i povrede postupka ili materijalnog prava koje su istaknute u prigovoru.

Odustanak od prigovora

Članak 50.

 (1) Gospodarski subjekt može odustati od prigovora sve do otpreme odluke naručitelja o prigovoru.

(2) Ako prigovor izjavi zajednica gospodarskih subjekata, odustanak od prigovora proizvodi učinak ako svi članovi zajednice gospodarskih subjekata odustanu od prigovora.

(3) Odustanak od prigovora ne može se opozvati.

(4) Ako gospodarski subjekt odustane od prigovora, Naručitelj će obustaviti postupak pokrenut u povodu prigovora.

Postupanje s neurednim prigovorom

Članak 51.

 (1) Ako prigovor ne sadržava podatke iz članka 48. stavka 1. točke 5. prigovor će se odbaciti kao neuredan bez pozivanja gospodarskog subjekta na dopunu ili ispravak prigovora.

(2) Ako je prigovor nerazumljiv ili ne sadržava sve podatke i dokaze iz članka 47. stavka 1.  točaka 1. do 4., 6. i 7. ovog Pravilnika, a Naručitelj o prigovoru bez tih podataka ne može postupati, Naručitelj će u primjerenom roku na to upozoriti gospodarskog subjekta i odrediti rok koji ne smije biti kraći od tri dana u kojem je gospodarski subjekt dužan otkloniti nedostatke, uz upozorenje na pravne posljedice ako to u određenom roku ne učini.

(3) Ako se nedostaci prigovora iz stavka 2. ovog članka ne otklone u utvrđenom roku, a po prigovoru se ne može postupati, prigovor će se odbaciti kao neuredan.


Odluke u povodu prigovora

Članak 52.

(1) Čelnik naručitelja u povodu prigovora može:

1. obustaviti postupak u povodu prigovora, ako gospodarski subjekt koji je izjavio prigovor odustane od prigovora,
2. odbaciti prigovor koji je nedopušten, nepravodoban, izjavljen od neovlaštene osobe ili u kojem nedostaci nisu otklonjeni u za to određenom roku, a po prigovoru se ne može postupiti,
3. odbiti prigovor kao neosnovan,
4. usvojiti prigovor te u tom slučaju poništiti odluku, postupak ili radnju u dijelu u kojem su zahvaćeni nezakonitošću.

(2) Čelnik naručitelja odlučuje o glavnoj stvari rješenjem koje mora bit obrazloženo, a o postupovnim pitanjima odlučuje zaključkom.

(3) Čelnik naručitelja odlučuje o prigovoru rješenjem u roku od osam dana od dana izjavljivanja prigovora. 

(4) Rješenje kojim se odlučuje o prigovoru dostavlja se putem modula jednostavne nabave EOJN RH.



Članak 53.

Protiv rješenja naručitelja u povodu prigovora nije dopuštena žalba, ali se može pokrenuti upravni spor pred mjesno nadležnim upravnim sudom u roku od 30 dana od dana dostave rješenja.


SKLAPANJE I IZMJENA UGOVORA
 O JEDNOSTAVNOJ NABAVI

Sklapanje ugovora

Članak 54.

(1) Nakon što odluka o odabiru postane izvršna, naručitelj s odabranim ponuditeljem sklapa ugovor o nabavi u pisanom obliku, a isti učinak ima i narudžbenica, ako sadržava sve bitne sastojke ugovora, a u kojem slučaju se na narudžbenice primjenjuju sve odredbe ovog Pravilnika jednako kao i na ugovor.

(2) Ugovor ili narudžbenica moraju biti u skladu s uvjetima iz poziva na dostavu ponuda odnosno dokumentacije o nabavi i odabranom ponudom. 

(3) Ugovor o nabavi ili narudžbenica predstavljaju pravni temelj za izvršenje predmeta nabave. 

(4) Ugovorne strane izvršavaju ugovor o nabavi odnosno narudžbenicu u skladu s uvjetima određenima u dokumentaciji o nabavi i odabranom ponudom. 

(5) Naručitelj je obvezan kontrolirati je li izvršenje ugovora o nabavi odnosno narudžbenice u skladu s uvjetima određenima u dokumentaciji o nabavi i odabranom ponudom. 

(6) Na odgovornost ugovornih strana za ispunjenje obveza iz ugovora o nabavi odnosno narudžbenice, uz odredbe ovog Pravilnika i Zakona o javnoj nabavi, na odgovarajući način primjenjuju se odredbe zakona kojim se uređuju obvezni odnosi.

Izmjene ugovora tijekom izvršenja

Članak 55.

(1) Ugovor o jednostavnoj nabavi može se izmijeniti tijekom njegova trajanja ako se time bitno ne mijenja predmet nabave niti narušavaju načela javne nabave. 

(2) Izmjene ugovora su dopuštene ako se odnose na: 
· manje tehničke prilagodbe koje ne mijenjaju cjelokupnu prirodu ugovora, 
· izmjene zbog okolnosti koje pažljivi naručitelj nije mogao predvidjeti, 
· izmjene radi nabave dodatnih radova, roba ili usluga koje su se pokazale potrebnima, a promjena ugovaratelja nije moguća zbog ekonomskih ili tehničkih razloga ili bi prouzročila značajne poteškoće ili značajno povećanje troškova za. 
· izmjene ugovaratelja kako je propisano člankom 318. Zakona o javnoj nabavi
· izmjene koje su predviđene i jasno definirane dokumentacijom o nabavi, a koje ne dovode do izmjene cjelokupne prirode ugovora.

(3) Izmjene ugovora o jednostavnoj nabavi ne smiju imati za posljedicu: 

· bitnu promjenu predmeta nabave, 
· promjenu necjenovnih kriterija na temelju kojih je ponuda odabrana, 
· povećanje vrijednosti ugovora koje bi prelazilo vrijednosni prag propisan u članku 14. ovog Pravilnika za taj konkretni predmet nabave, osim ako su u postupku jednostavne nabave primijenjena pravila koja vrijede za taj veći prag. 

(4) Svaka izmjena ugovora mora biti pisano obrazložena i dokumentirana u dokumentaciji postupka. 


Ograničenje vrijednosti ugovora tijekom izvršenja

Članak 56.

(1) Izmjenama ugovora ne smije se zaobići primjena pravila o određivanju procijenjene vrijednosti nabave niti umjetno izbjeći provedba postupka koji bi bio primjenjiv da je potreba bila poznata u trenutku pokretanja postupka. 

(2) Ako bi izmjena ugovora dovela do potrebe provedbe postupka koji bi, da je potreba bila poznata u trenutku pokretanja postupka, zahtijevao primjenu strožih pravila naručitelj je dužan provesti novi postupak nabave po procijenjenoj vrijednosti koja uključuje ukupnu vrijednost ranije izvršenih i dodatnih radova, roba ili usluga koje su se pokazale potrebnima. 

(3) Odredbe ovoga članka primjenjuju se na sve izmjene ugovora, neovisno o njihovom pravnom obliku, uključujući dodatke ugovoru, narudžbenice ili druge oblike povećanja ugovorene vrijednosti.


Raskid ugovora

Članak 57.

(1) Naručitelj može raskinuti ugovor o nabavi odnosno otkazati narudžbenicu ako odabrani ponuditelj ne izvršava ugovorene obveze ili ih neuredno izvršava. 

(2) Prije raskida ugovora naručitelj će, ako je to moguće, pisanim putem pozvati odabranog ponuditelja da u primjerenom roku otkloni utvrđene nepravilnosti. 

(3) Ako odabrani ponuditelj u ostavljenom roku ne otkloni nepravilnosti, naručitelj može raskinuti ugovor odnosno otkazati narudžbenicu. 

Članak 58.

(1) Ugovori koji su sklopljeni i narudžbenice koje su izdane i čija je vrijednost jednaka ili veća od 5.000,00 eura evidentiraju se u registru ugovora i okvirnih sporazuma i objavljuju u standardiziranom obliku u EOJN RH. 

(2) U registar ugovora i okvirnih sporazuma u EOJN RH evidentiraju se svi ugovori i narudžbenice koje je naručitelj sklopio na temelju okvirnih sporazuma sklopljenih u postupcima središnje javne nabave.

(3) U registar ugovora i okvirnih sporazuma u EOJN RH evidentiraju se svi ugovori i okvirni sporazumi koje je naručitelj sklopio na temelju članaka 33. i 34. Zakona o javnoj nabavi s obrazloženjem razloga za izuzeće.

Dokumentiranje postupaka nabave

Članak 59.

 (1) Naručitelj je dužan svaki postupak jednostavne nabave odgovarajuće dokumentirati, razmjerno procijenjenoj vrijednosti nabave, složenosti predmeta nabave, načinu provedbe postupka i rizicima povezanim s nabavom.

(2) Za nabave procijenjene vrijednosti jednake ili manje od 5.000,00 eura odgovarajuće dokumentiranje se sastoji od zahtjeva i odobrenja nabave, ponude ili cjenika ako je primjenjivo i ugovora odnosno narudžbenice. 

(3) Za nabave procijenjene vrijednosti jednake ili veće od 5.000,00 eura, a jednake ili manje od 15.000,00 eura dokumentiranje obuhvaća zahtjev za nabavu, poziv na dostavu ponude kada se koristi, zaprimljene ponude, zapisnik o pregledu i ocjeni ponuda, obrazloženje odabira i narudžbenicu odnosno ugovor. 

(4) Za nabave koje se provode putem modula jednostavne nabave u EOJN RH dokumentiranje se provodi primarno kroz podatke, zapise, komunikaciju, zapisnike i odluke objavljene, generirane ili pohranjene u EOJN RH, uz obvezu pohrane dodatnih dokumenata koji nisu sadržani u sustavu.

(5) Ako se od primjene pojedine radnje odstupi zbog žurnosti, tehničkih razloga, iznimke od javne objave ili drugih opravdanih okolnosti, razlozi odstupanja moraju biti posebno obrazloženi i priloženi dokumentaciji postupka.

Članak 60.

(1) U postupcima nabave službenik iz ustrojstvene jedinice za nabavu zadužen za predmet nabave obvezan je nakon provedenog postupka nabave podnositelju zahtjeva ili osobi imenovanoj za praćenje izvršenja dostaviti potpisan ugovor odnosno narudžbenicu.

(2) Praćenje izvršenja obveza iz narudžbenica odnosno ugovora koji se sklapaju nakon provedenog postupka nabave prati ustrojstvena jedinica u povodu čijeg zahtjeva je i proveden postupak nabave. 

(3) Sadržaj praćenja ispunjenja obveza ovisno o sadržaju ugovora odnosno narudžbenice obuhvaća:

· preuzimanje i kontrolu ugovorene kvalitete i količine predmeta nabave,
· provjeru ispunjenja svih ugovornih zahtjeva naručitelja,
· sastavljanje i izradu zapisnika o preuzimanju robe, radova, usluga i projektnih natječaja,
· ovjeravanje prateće dokumentacije (otpremnice, zapisnici i sl.),
· preuzimanje i pohranjivanje atesta, jamstva, certifikata,
· reklamacije u slučajevima nepravilne isporuke ili nepoštivanja rokova,
· po potrebi iniciranje naplate jamstva za uredno izvršenje predmeta nabave, 
· ovjeravanje računa, podnošenja zahtjeva za plaćanje sa svom popratnom dokumentacijom i izvršenje drugih ugovornih obveza naručitelja. 


Članak 61.

(1) Svaka ustrojstvena jedinica za predmete nabave u okviru svoje nadležnosti planiranja dužna je pratiti izvršenje ugovora odnosno narudžbenica, te ukoliko, u svrhu osiguranja kontinuiteta, postoji potreba za nabavom pojedine usluge, robe ili radove, potrebno je podnijeti novi zahtjev i to u roku od:

· 120 dana u postupcima javne nabave velike vrijednosti,
· 90 dana u postupcima javne nabave male vrijednosti, 
· 30 dana u postupcima jednostavne nabave,

prije dana isteka ugovora odnosno narudžbenice.

(2) U slučaju kad pojedini dobavljač nije ispunio ili je neuredno ispunio ugovorne obveze, podnositelj zahtjeva za nabavu obvezan je bez odgode Glavnom tajništvu naručitelja dostaviti izvješće o neispunjenju odnosno neurednom ispunjenju ugovornih obveza, zahtjev za raskid ugovora i/ili okvirnog sporazuma i naplatu jamstva (ako je jamstvo traženo u postupku nabave), uz obrazloženje istog. 

(3) Zahtjevi za nabavu uredskog materijala, tiskanica, materijala za čišćenje, higijenskog materijala i ostalog potrošnog materijala podnose se do 10. u mjesecu za tekući mjesec na razini nositelja planiranja.
PRIJELAZNE I ZAVRŠNE ODREDBE 

Članak 62.

(1) Danom stupanja na snagu ovog Pravilnika prestaje važiti Pravilnik o planiranju i provedbi postupaka nabave robe, radova, usluga i provedbe projektnih natječaja KLASA:_________, URBROJ:_________________ od ___________. godine.

(2)  Postupci nabave započeti do stupanja na snagu ovog Pravilnika dovršit će se prema odredbama  Pravilnika iz stavka 1. ovog članka, a koje odredbe su bile na snazi u vrijeme njihova pokretanja. 

(3) Ovaj Pravilnik stupa na snagu 01. rujna 2026. godine. 

(4) Sukladno članku 15. stavku 4. Zakona o javnoj nabavi, ovaj Pravilnik će se objaviti na internetskim stranicama naručitelja i učiniti dostupnim u EOJN RH. 


MINISTAR

